b'\n_START_ARTICLE_\nGabrijel Toma\xc5\xbei\xc4\x8d\n_START_SECTION_\n\xc5\xbdivljenje in delo\n_START_PARAGRAPH_\nToma\xc5\xbei\xc4\x8d se je rodil v Ro\xc4\x8du pri Buzetu na\xc4\x8delniku oro\xc5\xbeni\xc5\xa1ke postaje Francu Toma\xc5\xbei\xc4\x8du in materi Ivani rojeni Bizjak. Osnovno \xc5\xa1olo je obiskoval v Vipavi (1906-1912), gimnazijo v Gorici (1912-1920), vmes je bil med letoma 1917\xe2\x80\x931918 mobiliziran in kot vojak slu\xc5\xbeil na italijanskem boji\xc5\xa1\xc4\x8du. Leta 1928 je diplomiral iz biologije na ljubljanski Filozofski fakulteti in prav tu 1940 tudi doktoriral. Strokovno se je izpopolnjeval na Dunaju (1929) in v Moskvi (1946-1947). V letih 1929\xe2\x88\x921972 je bil zaposlen na FF oziroma na Biotehni\xc5\xa1ki fakulteti v Ljubljani, od 1946 kot izredni profesor botanike. Ve\xc4\x8d let je predaval tudi tehni\xc4\x8dno botaniko na Tehni\xc5\xa1ki fakulteti v Ljubljani ter genetiko, gozdarsko ekologijo in fitocenologijo na FAGV v Ljubljani._NEWLINE_Toma\xc5\xbei\xc4\x8d se je ukvarjal z genetiko \xc5\xbeil ter z rastlinskimi zdru\xc5\xbebami, zlasti gozdnimi in travni\xc5\xa1kimi. Bil je med za\xc4\x8detniki fitocenolo\xc5\xa1kih raziskav v Sloveniji in je v sodelovanju z gozdarji izdelal 17 kart rastlinskih zdru\xc5\xbeb. Posebej temeljito je obdelal borove gozdove. Sodeloval je tudi s kmetijci in farmacevti. Objavil je 16 znanstveno strokovnih in ve\xc4\x8d poljudnoznanstvenih \xc4\x8dlankov in bil soavtor Botanike za vi\xc5\xa1je razrede gimnazij (1947, 1951).'